SNNP บวก 4% โบรกฯมองกำไร Q2 แตะ 76 ลบ. ดันผลงานครึ่งปีแรกโต ชูเป้า 13.70 บ. 
SNNP บวก 4% โบรกฯ แนะ “ซื้อ” เป้า 13.70 บ. มองกำไรไตรมาส 2 แตะ 76 ลบ. ด้วยรายได้ในประเทศ –  ตปท.ขยายตัวดี หนุนผลงานครึ่งปีแรกโตจากผู้บริโภคที่เริ่มฟื้นตัว คาดทั้งปีกำไรทะลุ 400 ลบ.
23 ก.ค. 2564


ผู้สื่อข่าวรายงานว่าวันนี้ (23 ก.ค. 2564) ราคาหุ้นบริษัท ศรีนานาพร มาร์เก็ตติ้ง จำกัด (มหาชน) หรือ SNNP ปิดตลาดภาคเช้า อยู่ที่ระดับ 10.90 บาท เพิ่มขึ้น 0.40 บาท หรือ 3.81% โดยทำจุดสูงสุดที่ 11.10 บาท และทำจุดต่ำสุดที่ 10.50 บาท ด้วยมูลค่าการซื้อขาย 406.91 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (22 ก.ค. 2564) โดยประเมินกำไรสุทธิไตรมาส 2/2564ที่ 76 ล้านบาท พลิกฟื้นจากขาดทุนสุทธิในไตรมาส 2/2563 ที่ 9 ล้านบาท ลดลง 57% จากไตรมาสก่อน ด้วยจากกำไรพิเศษจากการขายบริษัทย่อย (Disposal Of Subsidiary) (SIRIPRO) ที่ 129 ล้านบาท สำหรับกำไรปกติอยู่ที่ 76 ล้านบาท พลิกฟื้นจากงวดเดียวกันของปีก่อนและเพิ่มขึ้น 54% จากไตรมาสก่อน 
โดยกำไรฟื้นตัวจากงวดเดียวกันของปีก่อน หนุนโดย 1) รายได้รวมขยายตัว 8% จากงวดเดียวกันของปีก่อน จากรายได้ที่ขยายตัวในทุก Category แม้ไม่มีรายได้จาก SIRIPRO (2) อัตรากำไรขั้นต้น (GPM) ขยายตัวจากงวดเดียวกันของปีก่อน จาก GPM ของ Jelly, Seafood Snack และ Biscuit sticks ขยายตัวจากสัดส่วนรายได้ Traditional Trade ที่เพิ่มขึ้น และ (3) SG&amp;A Expenses ปรับตัวลดลงจากการนำ SIRIPRO ออกจากงบการเงินรวม (Deconsolidation) 
ส่วนด้านกำไรที่ขยายตัวจากไตรมาสก่อน มาจาก 1) รายได้ในประเทศเติบโตเพิ่มขึ้น 6% จากไตรมาสก่อน โดยรายได้ Jele และ Bento ขยายตัวดีแม้ COVID-19 ระบาดรุนแรง (2) รายได้จากต่างประเทศขยายตัวเพิ่มขึ้น 16% จากไตรมาสก่อนโดยเฉพาะเวียดนาม และ (3) SG&amp;A Expenses ที่ปรับตัวลดลงอย่างมีนัยสำคัญจากการนำ SIRIPRO ออกจากงบการเงินรวม (Deconsolidation) 
สำหรับกำไรปกติครึ่งแรกปี 2564 มีสัดส่วนที่ 41% ของประมาณการปี 2564 ทางฝ่ายวิจัยมองว่ากำไรครึ่งแรกของปี 2564จะขยายตัวจากงวดเดียวกันของปีก่อนและจากครึ่งปีแรกของปี 2563 จากการบริโภคที่เริ่มฟื้นตัว หลังจากประชาชนได้รับวัคซีนมากขึ้น และรายได้ต่างประเทศขยายตัวต่อเนื่อง โดยเฉพาะ CLMV ดังนั้นคงประมาณการกำไรสุทธิปี 2564 ที่ 432 ล้านบาท เพิ่มขึ้น 361% จากงวดเดียวกันของปีก่อน และกำไรปกติที่ 303 ล้านบาท เพิ่มขึ้น 224% จากงวดเดียวกันของปีก่อน 
ทั้งนี้หนุนโดย 1) รายได้รวมขยายตัว 4% จากงวดเดียวกันของปีก่อน (2) อัตรากำไรขั้นต้น (GPM) ขยายตัวจากงวดเดียวกันของปีก่อน จากสัดส่วนรายได้ Traditional Trade ที่ปรับตัวเพิ่มขึ้น  (3) SG&amp;A Expenses ปรับตัวลดลง 19% จากการนำ SIRIPRO ออกจากงบการเงินรวม (Deconsolidation) และ (4) interest expenses ปรับตัวลดลง 48% จากงวดเดียวกันของปีก่อน สำหรับปี 2565 ทางฝ่ายวิจัยมองว่าเป็นปีทองของ SNNP หลังสถานการณ์ COVID-19 ทั้งในและต่างประเทศคลี่คลาย จึงประเมินกำไรปกติที่ 468 ล้านบาท เพิ่มขึ้น 54% จากงวดเดียวกันของปีก่อน
อย่างไรก็ดีทางฝ่ายวิจัยวางราคาเป้าหมายที่ 13.70 บาท อิง 2565 ค่า PER 28.0 เท่า โดยเชื่อมั่นว่า SNNP เป็นหนึ่งในหุ้นกลุ่ม Food ที่น่าสนใจ โดยมีปี 2564 – 2566 กำไรปกติ (Core profit) CAGR สูงถึง 42% ซึ่งสูงกว่า Peer นอกจากนี้ ยังมี Production Facilities ทั้งในและต่างประเทศทำให้ต้นทุนการผลิตลดลง อีกทั้งยังมี Upside จากผลิตภัณฑ์ผสมกัญชง คาดเริ่มเห็นผลิตภัณฑ์ขนมขบเคี้ยวผสมกัญชงวางจำหน่ายในไตรมาส 3/2564